b'\n_START_ARTICLE_\nStyrketrening\n_START_PARAGRAPH_\nStyrketrening er fysisk trening med det form\xc3\xa5l \xc3\xa5 utvikle en muskel eller muskelgruppes evne til \xc3\xa5 utvikle kraft. Styrketrening utf\xc3\xb8res oftest med en form for ytre belastning. Dette kan v\xc3\xa6re en vektstang, en vekthantel (manual), eller et spesielt apparat eller maskin, men egen kropp som belastning kan ogs\xc3\xa5 v\xc3\xa6re godt egnet til styrketrening.\n_START_SECTION_\nUlike former for muskelarbeid\n_START_PARAGRAPH_\nI l\xc3\xa6ren om trening deles muskelarbeid i to hovedformer. Der muskelens lengde endrer seg, og den skaper kroppslig bevegelse kalles det dynamisk muskelarbeid. N\xc3\xa5r muskelen arbeider, men har ingen lengdeendring kalles det isometrisk muskelarbeid (statisk muskelarbeid).'